Leeuwelpie uit 'haglike omstandighede' gered | Maroela Media
King, die eenjarige leeuwelpie was as 'n "eksotiese troeteldier" aangehou is. (Foto: ANA/Born Free)
'n Eenjarige leeuwelpie wat vroeër vanjaar uit 'n woonstel in Parys, Frankryk, gered is waar hy onwettig in "haglike omstandighede" in 'n hok as "eksotiese troeteldier" aangehou is, is teruggebring na sy natuurlike omgewing in Suid-Afrika.
Ná 'n geslaagde appèlaansoek sal die internasionale natuurlewe-liefdadigheidsorganisasie Born Free aan dié welpie, wie se naam King is, lewenslange sorg bied in die Big Cat Rescue Centre in die Shamwari- private wildreservaat in die Oos-Kaap.
King het sy reis begin by 'n dierereddingsorganisasie in België op 5 Julie. Vanaf België het hy saam met die Born Free-span na Heathrow Lughawe in Londen gereis, waar hy 'n vlug na Afrika gehaal het. Ná nóg 'n kort vlug het King uiteindelik in Port Elizabeth geland waarna hy na sy nuwe tuiste in Shamwari vervoer is.
"Ek is seker daar gaan glimlagte op talle gesigte wees vandag! Soveel mense het reageer op ons poging om King na Shamwari te verskuif, en nou is hy hier! Dankie aan elkeen wie se hart geraak is deur sy storie. Hy kan nou sy eerste tree op Afrikagrond gee en sy gelukkige nuwe lewe hier begin. Mag dit 'n lang en vreedsame een wees!" het Virginia McKenna, medestigter van Born Free, gesê.
King, die eenjarige leeuwelpie was as 'n 'eksotiese troeteldier' aangehou is. (Foto: Facebook via Pompiers de Paris)
Shamwari is al 20 jaar die huis van Born Free se twee Big Cat Rescue-organisasies. Joe Cloete, die
Shamwari-groep se algemene bestuurder, het gesê hulle is verheug daaroor om King by hulle te hê.
"Om King by ons te verwelkom is vir ons baie hartroerend. Ons strewe daarna om ons gaste op te voed wanneer dit kom by die belangrikheid daarvan om in harmonie met die natuur en wilde diere te leef," het hy gesê.
Die hartseer storie van King voordat hy gered is, onderstreep die lot van miljoene wilde diere oor die wêreld wat as eksotiese troeteldiere aangehou word.
"Born Free is gekant daarteen om wilde diere as troeteldiere aan te hou. Wilde diere, ongeag of hulle uit die vrye natuur geneem is of in aanhouding geteel is, het ongelooflik komplekse sosiale, fisieke en gedragsbehoeftes en is daarom baie vatbaar vir lyding wanneer hulle as troeteldiere aangehou word," het Born Free gesê.
"Dit is verstommend dat só 'n geval steeds in Europa in 2018 kan plaasvind. Ons is bekommerd dat King se geval net die seekoei se oortjies is, en dat 'n groot aantal wilde diere onwettig as troeteldiere aangehou word, in Europa en elders in die wêreld. Die situasie moet dringend aangeraak word, en ons hoop dat King se storie – sy lot, sy redding en sy herplasing – bewusmaking oor die kwessie kan bewerkstellig," het Born Free gesê.
Wonderlik. Dankie aan almal betrokke. Welkom terug King. mag jy lewenslank gelukkig wees in jou nuwe tuiste.
Ek wonder net altyd. Pappegaaie wat vir jare aangehou word in 'n kou. Is daar 'n verskil?
Shamwari is goed vir diere. Was daar en 'n belewenis.
Ek is baie bly hy is gered uit sy omstandighede, maar ek wonder hoe lank gaan hy lewe voordat stropers hom hier beetkry vir muti?? Reservate is nie meer die veilige hawe vir die diere nie.
Lauren,stem saam met jou.
Kwessie van tyd voor dié dier ook gestroop word van/ vir sy pote of kop! Niks en niemand meer veilig in SA.